**Rio Gavin Ferdinand** (sündinud 7. novembril 1978 Londonis) on endine Inglismaa jalgpallur, keskkaitsja.

Lapsepõlv
---------

Ferdinand kasvas suures peres. Isa oli pärit Saint Lucialt ja töötas rätsepana. Ema oli inglise-iiri päritolu ning töötas lasteaiakasvatajana. Vanemad ei olnud ametlikult abielus. Kui Rio oli 14-aastane, hakkas isa perest eraldi elama, kuid jäi perele lähedaseks.

Ferdinandil oli üsna õnnelik lapsepõlv, kui võrrelda teiste Peckhami eeslinna elanikega, kellest suur osa elas vaesuspiiri lähedal (nagu ka Ferdinandid) või isegi alla selle.

Juba lapsena hakkas Ferdinand noortevõistkondades jalgpalli mängima. Ta mängis järjest Eltham Townis, Millwallis (1988–1990), Queens Park Rangersis (1990–1993) ja West Ham Unitedis (alates 1993). Selle kõrval õppis ta 4 aastat, 11.-st 15. eluaastani, Londoni balletikoolis, mistõttu tal on suurepärane tasakaalutunnetus.

16-aastaselt kutsuti ta Inglismaa noortekoondisse. Ta mängis U-21 koondises 5 mängu, väravaid ei löönud.

Klubikarjäär
------------

### West Ham United

Ferdinand sõlmis West Hamiga lepingu ja esines esimest korda klubi meeskonnas 5. mail 1996, saades platsile vahetusest 1:1 lõppenud mängus Sheffield Wednesdayga. 1997 võitis ta Aasta Vasara, auhinna, mis antakse parimale kuni 19-aastasele Inglismaa pallurile.

1996 laenati ta Bournemouthi, kus ta pidas 10 mängu. Väravaid ei löönud.

Ta mängis West Hamis 127 mängu ja lõi 2 väravat.

### Leeds United

2000. aasta novembris müüs West Ham Ferdinandi Leeds Unitedile. Üleminekusumma oli 18 miljonit naelsterlingit, mis tegi temast maailma kalleima kaitsja (selle tiitli kaotas ta 2001 Lilian Thuramile). See oli ka kõigi aegade suurim Suurbritannia-sisene üleminekusumma.

Ta mängis Inglismaa meistrivõistlustel Leedsi meeskonnas 57 mängu ja lõi kaks väravat, mõlemad FC Liverpooli vastu. Lisaks lõi ta värava Meistrite Liiga veerandfinaalis Deportivo de La Coruña vastu.

2001. aasta augustis sai ta Leedsi kapteniks.

### Manchester United

Ta mängib alates 22. juulist 2002 Manchester Unitedis. Leping sõlmiti 5 aastaks ja üleminekutasuks oli 33 miljonit naela, millest Leeds sai 29,1 miljonit. See tegi temast Suurbritannia kalleima jalgpalluri ja maailma kalleima kaitsja. 

Ferdinandi esimene mäng Manchester Unitedi koosseisus oli 27. augustil 2002. Esimese värava lõi ta 14. detsembril 2005 Wigan Athleticu vastu (mäng võideti 4:0).

Koondisekarjäär
---------------

Inglismaa jalgpallikoondises debüteeris Ferdinand 15. novembril 1997 vahetusmängijana sõpruskohtumises Kameruniga. Sel ajal oli ta läbi aegade noorim kaitsja, kes kunagi Inglismaa koondvõistkonnas mänginud. Selle rekordi ületas 2006. aastal Micah Richards.

Ta osales 1998. 2002. ja 2006. aasta maailmameistrivõistlustel. 20. septembri 2009 seisuga on ta Inglismaa koondises mänginud 74 mängu ja löönud kolm väravat. 

Esimese värava lõi ta 15. juunil 2002 Jaapanis Niigatas MM-i kaheksandikfinaalis Taani vastu. Inglismaa võitis 3:0 ja Ferdinand lõi avavärava. Teise värava lõi ta 12. septembril 2007 2008. aasta EM-i valikturniiril Londonis Venemaa vastu. Inglismaa võitis 3:0 ja Ferdinand lõi viimase värava. Kolmanda värava lõi ta 11. oktoobril 2008 2010. aasta MM-i valikturniiril Londonis Kasahstani vastu. Inglismaa võitis 5:1 ja Ferdinand lõi avavärava.

2013. aasta mais teatas Ferdinand, et ei esinda enam Inglismaad, viimast korda mängis ta Inglismaa koondvõistkonnas 2011. aasta juunis.

Nii Manchester Unitedis kui ka koondises kandis ta särki numbriga 5.

Viited
------

1. ↑  "Rio Ferdinand tegi Inglismaa koondisega lõpparve". *Postimees.ee*. Vaadatud 4. november 2013.